සියලු ජාතීන් හා ආගම්වලට ගරු කරමින් රට ගොඩනඟන මාවතක ගමන් කරන වත්මන් රජය ජාතික උරුමයන් සුරකින රජයක් මිස කඩා බිඳ දමා විනාශ කරන රජයක් නොවන බව ජනාධිපති මහින්ද රාජපක්ෂ මහතා අවධාරණය කළේය.මේ රටේ ජාතික උරුමයන් අමතක කරන්නට කිසිවකුටත් අයිතියක් නොමැති බව අවධාරණය කළ ජනාධිපතිවරයා ජාතික උරුමයන් අමතක කර රටක් ගොඩනැඟිය නොහැකි බවත් අනාගත පරපුර වෙනුවෙන් අපේ ජාතික උරුමයන් ආරක්ෂා කර දීම අද දවසේ සියලු නායකයන්ගේ වගකීම බවත් ප්‍රකාශ කළේය.පිළිරුවක් පිළිබඳ කළ ප්‍රකාශයකින් කලබල වී පිටරටට ලිපි යවන අයට බෞද්ධ කොඩිය පිළිබඳ කළ ප්‍රකාශය මතක් නොවීම කනගාටුවට කරුණක් බවත් බෞද්ධ කොඩිය යනු වසර 2600ක් ඉපැරැණි බෞද්ධාගමේ මේ රටේ ජාතික උරුමයක් වශයෙන් පැවැති සංකේතයක් බවත් ජනාධිපතිවරයා පැවැසීය.ජනාධිපතිවරයා මෙසේ ප්‍රකාශ කළේ වයඹ පළාත් සභා මැතිවරණයේ එක්සත් ජනතා නිදහස් සන්ධානයේ පුත්තලම දිස්ත්‍රික් අපේක්ෂකයන්ගේ ජයග්‍රහණය තහවුරු කිරීමට හලාවත ෂර්ලි කොරෙයා ක්‍රීඩාංගණයේ දී ඊයේ (13) පැවැති ජනහමුවක් අමතමිනි.බෞද්ධ කොඩිය සියයට 75ක් වන බෞද්ධයන්ගේ පමණක් නොව සමස්ත ශ්‍රී ලාංකේය ජනතාවගේ සංකේතයක් බව ජනාධිපතිවරයා පැවැසීය.